1997માં ટીવી ઉત્પાદનથી શરૂઆત પછી, 2003માં ફ્રિજ અને 2007થી મોબાઇલ ફોન બનાવવાનું પણ સેમસંગે શરૂ કરી દીધું હતું. તેનું એક યુનિટ નોઇડા સેક્ટર 81માં હતું જ. હવે વધુ ક્ષમતા જોડીને આ યુનિટને વિશાળ બનાવી દેવાયું છે. લગભગ 5000 કરોડ રૂપિયાનું રોકાણ સેમસંગે કર્યું છે, કેમ કે સેમસંગ જાણે છે કે ભારત તેના માટે સૌથી મોટું માર્કેટ છે. ઓપ્પો અને વીવો જેવી ચીની કંપનીઓનો સામનો કરવા માટે સેમસંગે 6.7 કરોડ ફોન બનતા હતા, તેની જગ્યાએ હવે 12 કરોડ ફોનના ઉત્પાદનની ક્ષમતા ઊભી કરી દેવાઈ છે. એક જ સ્થળે મહિને એક કરોડ ફોન તૈયાર થશે. સેમસંગ માટે ભારત કેટલું અગત્યનું માર્કેટ છે તેનો અંદાજ એના પરથી પણ આવશે કે ભારતમાં જ પાંચ આરએન્ડડી સેન્ટર્સ ખોલવામાં આવ્યા છે. ભારતના લોકોની પસંદગીને ધ્યાનમાં રાખીને સ્માર્ટફોનની ડિઝાઇન તૈયાર કરાય છે. એટલું જ નહિ, સાદા મોબાઇલ ફોન પણ ગામડામાં સૌથી વધુ સેમસંગના જ વેચાય છે. પોતાનો બજાર હિસ્સો જાળવા રાખવા માટે સેમસંગ ભારત સતત વિસ્તરણ કરે છે. તામિલનાડુમાં શ્રીપેરુમ્બુદુરમાં પણ કંપનીનો પ્લાન્ટ આવેલો છે. રિટેલ આઉટલેટની સંખ્યા વધારીને દોઢ લાખની કરી દેવાશે, જેનો અર્થ એ થયો કે દેશનો એકેય તાલુકો સેમસંગના રિટેલ સ્ટોર વિનાનો નહિ હોય.